Llíria se suma al Dia de la Dona reivindicant la importància dels municipis en les polítiques de gènere
08 de març de 2019

Amb motiu del 8 de març, Llíria s’ha sumat a les reivindicacions pel Dia Internacional de la Dona amb una concentració a la plaça Major, que ha reivindicat un futur sense discriminacions per raons de gènere, en què els homes i dones formen part de la societat en igualtat de drets i responsabilitats.

La concentració, convocada per l’Ajuntament de Llíria a les portes de Ca la Vila, ha reunit als membres de la Corporació Municipal, amb l’alcalde Manolo Civera al capdavant; a les representants dels diferents col·lectius de dones del municipi i a la ciutadania en general.

Durant l’acte, les regidores Consuelo Morató i Mari Cruz García han sigut les encarregades de donar lectura al manifest de la Federació Municipal de Municipis i Províncies (FEMP), que ha recordat la importància de les administracions locals en la incorporació i desenvolupament de les dimensions de gènere des del 1979, any en què se celebraren les primeres eleccions municipals, de les que enguany es commemora el 40 aniversari.

En este sentit, el manifest ha servit per recordar les 103 primeres alcaldesses de la democràcia i destacar la seua “valentia per ser dones pioneres i valentes que decidiren fer un pas endavant i liderar el canvi en els seus pobles i ciutats”.

Per últim, les ediles han volgut reclamar la necessitat de què les entitats locals reben les dotacions necessàries per abordar les competències en matèria de violència de gènere, recuperades per la firma del Pacte d’Estat, per “garantir l’impuls d’actuacions que contribuïsquen a la convivència, el progrés i desenvolupament social, econòmic i sostenible”.